**О Д Г О В О Р**

на пратеничко прашање од пратеникот Маринела Тушева поставено

на 45-та седница на Собранието на Република Македонија

одржана на 29 јануари 2009 година

 ЕМО Охрид АД е организирана како Холдинг компанија во чиј состав има поголем број друштва со ограничена одговорност, основани од Акционерското друштво, што значи дека формирањето на ДООЕЛ-ите е чисто внатрешна работа на компанијата согласно утврдените потреби и прилики. Имајќи го во вид член 29 од Законот за трговски друштва во кој се вели дека основачот не одговара за обврските на основаните друштва од него, не држи тврдењето изнесено во пратеничкото прашање дека вработените во ЕМО ВНА ДООЕЛ не можат да ги наплатат своите побарувања кои ги оствариле по пат на судски процеси. ЕМО ВНА ДООЕЛ е посебно правно лице во правниот промет што значи дека тоа одговара во рамките на основачкиот влог. Ако освен основачкиот влог, во споменатото друштво постојат материјали на залиха или готови производи кои се набавени или произведени во споменатото друштво, тогаш воопшто не ќе имало проблем вработените да ги наплатат своите побарувања, но очигледно констатацијата изнесена во пратеничкото прашање не кореспондира со тамошната реалност. Исто така, во прашањето се наведува дека не е направен делбен биланс меѓу ДООЕЛ ВНА Штип и Основна опрема ДООЕЛ - Штип. Точно е дека не е направен делбен биланс, но делбен биланс се прави само во ситуација кога настанала статусна промена во определено друштво. Бидејќи и двете друштва се таканаречени новонастанати друштва од едно лице, не може воопшто да стане збор од делбен биланс. Исто така во рамките на внатрешната организација е и решавањето на прашањето за престанок на одредени ДООЕЛ-и во компанијата ЕМО ОХРИД АД. Ако компанијата процени дека за одредени ДООЕЛ-и се исполнети критериумите или како што велите Вие згаснување, тогаш таа треба да спроведе постапка за престанок на таквите друштва. На 17.02.2009 година од страна на Државниот инспекторат за труд извршен е надзор во ЕМО овесна опрема ДООЕЛ Штип, а на 20.02.2009 година извршен е надзор во трговското друштво за производство и трговија ЕМО високонапонска арматура ДООЕЛ Штип, при што е констатирана следната фактичка состојба:

 ЕМО овесна опрема ДООЕЛ Штип на ул."Брегалничка" бр 45 има погон за производство на метални конструкции и делови на конструкции. Во друштвото вработени се 31 лице, на неопределено време вработени се 30 лица и едно лице вработено е на определено време за еден месец. Сите лица се пријавени во социјалното осигурување. Во друштвото 3 лица од 01.09.2008 година па наваму се на принуден одмор. за секој месец на истите се издаваат решенија со кои се упатуваат на принуден одмор и им се исплаќа 70% од платата на работникот. При исплата на платата на вработените се издаваат писмени потврди. ТД ЕМО високо напонска арматура ДООЕЛ Штип на ул. "Брегалница" бр. 45 има погон за производство на високонапонска арматура.

Во друштвото вработени се 6 лицеа на неопределено време, од кои моментално на работа оди само еден. Пет од вработените се на принуден одмор од месец септември 2007 година па наваму, за што на секој работник за секој месец се издава решение со кое се упатува на принуден одмор. Во решението е утврдено дека надоместокот на плата се исплаќа 70% од платата на работникот. Во договорот за работа на работниците е утврдена основна плата во бодови чија вредност се менува секој месец. На лица кои се на принуден одмор од денот кога се упатени на принуден одмор до сега не им е исплатен никаков надоместок. Државниот инспекторат за труд донесе решение, согласно Законот за работни односи, со кое се задолжува правниот субјект на работниците да им исплати надомест согласно решенијата за принуден одмор. Едновремено, Министерството за правда во рамките на своите законски надлежности, се обрати до Претседателот на основниот суд Штип за одговор по однос на не спроведување на судска одлука во предметот на АД ЕМО Охрид - ДООЕЛ ВНА ЕМО од Штип, а од каде доби известување дека во извршното одделение на судот не бил заведен предлог за спроведување на извршување на судска одлука.